Všeobecne záväzné nariadenie
č. 22/2011
o dani z nehnuteľností 
Mesto Žilina, na základe samostatnej pôsobnosti podľa Článku 68 Ústavy Slovenskej republiky a v súlade s ustanoveniami § 4 ods. 3 písm. c) a § 6 ods. 1  zákona SNR č. 369/1990 Zb. o obecnom zriadení v znení neskorších predpisov a v súlade so zákonom č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, vydáva toto
VŠEOBECNE ZÁVÄZNÉ NARIADENIE O DANI Z NEHNUTEĽNOSTÍ
Článok 1
Účel a rozsah úpravy
1.	Mesto Žilina, ako správca dane (ďalej len „správca dane“), týmto všeobecne záväzným nariadením upravuje podmienky určovania a vyberania dane z nehnuteľností v katastrálnom území mesta Žilina a v katastrálnych územiach jeho pričlenených častí (ďalej len „KÚ“).

2.	Daň z nehnuteľností zahŕňa daň z pozemkov, daň zo stavieb a daň z bytov a nebytových priestorov v bytovom dome (ďalej len „daň z bytov“).
DAŇ Z POZEMKOV
Článok 2
Predmet dane
Predmetom dane z pozemkov sú pozemky v tomto členení:
a)	orná pôda, chmeľnice, vinice, ovocné sady,
b)	trvalé trávne porasty,
c)	záhrady, 
d)	lesné pozemky, na ktorých sú hospodárske lesy,
e)	rybníky s chovom rýb a ostatné hospodársky využívané vodné plochy,
f)	zastavané plochy a nádvoria,
g)	stavebné pozemky,
h)	ostatné plochy okrem stavebných pozemkov.
Článok 3
Základ dane
1.	Základom dane z pozemkov pre pozemky druhu orná pôda, chmeľnice, vinice, ovocné sady (OP) a trvalé trávne porasty (TTP) je hodnota pozemku bez porastov určená vynásobením výmery pozemkov v m2 a hodnoty pôdy za m2 určenej zákonom č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (ďalej len „zákon“) nasledovne:

Kód KÚ	Názov katastrálneho územia	Hodnota v eurách/m2	
		OP	TTP	
874604	Žilina	0,3223	0,0687	
800759	Bánová	0,2187	0,0537	
806951	Brodno	0,3107	0,0318	
874825	Budatín	0,2004	0,0242	
807753	Bytčica	0,1590	0,0185	
838195	Mojšová Lúčka	0,2413	0,0398	
849031	Považský Chlmec	0,2609	0,0222	
858897	Strážov	0,0000	0,0166	
865371	Trnové	0,1507	0,0212	
870307	Vranie	0,2041	0,0318	
871737	Zádubnie	0,2316	0,0195	
872377	Zástranie	0,1178	0,0169	
874876	Závodie	0,1875	0,0298	
874906	Žilinská Lehota	0,2642	0,0421	
2.	Základom dane z pozemkov pre pozemky druhu lesné pozemky, na ktorých sú hospodárske lesy a rybníky s chovom rýb a ostatné hospodársky využívané vodné plochy je hodnota pozemku bez porastov určená vynásobením výmery pozemkov v m2 a hodnoty pozemku zistenej za m2 podľa platných predpisov o stanovení všeobecnej hodnoty majetku.
Hodnota pozemkov pre pozemky druhu lesné pozemky, na ktorých sú hospodárske lesy a rybníky s chovom rýb a ostatné hospodársky využívané vodné plochy sa zisťuje podľa vyhlášky Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku. Znalecké posudky preukazujúce hodnotu pozemkov daňovník uplatňuje v daňovom priznaní a v lehote na podanie daňového priznania v zmysle zákona a tohto všeobecne záväzného nariadenia. V prípade, že daňovník nepreukáže hodnotu pozemkov týmto spôsobom, mesto Žilina (ďalej len „správca dane“) určuje hodnotu pozemku na 1 m2  nasledovne:

Druh pozemku	Hodnota pozemku     v eurách/m2	
 Lesné pozemky na ktorých sú hospodárske lesy	0,09	
Rybníky s chovom rýb a ostatné hospodársky využívané vodné plochy	0,09	
3.	Základom dane z pozemkov pre pozemky druhu záhrada, zastavané plochy a nádvoria, stavebné pozemky a ostatné plochy s výnimkou stavebných pozemkov je hodnota pozemku určená vynásobením výmery pozemkov v m2 a hodnoty pozemkov za m2 určenou zákonom nasledovne:

Druh pozemku	Hodnota pozemku v eurách/m2	
Stavebné pozemky	53,11	
Záhrady	5,31	
Zastavané plochy a nádvoria	5,31	
Ostatné plochy s výnimkou stavebných pozemkov	5,31	

Článok 4
Sadzba dane
Správca dane, v súlade s § 8 zákona, určuje pre pozemky ročnú sadzbu dane z pozemkov v % nasledovne: 

Druh pozemku	Ročná sadzba dane z pozemkov v % 	
a)	orná pôda, chmeľnice, vinice a ovocné sady	0,80	
b)	trvalé trávne porasty 		0,80	
c)	záhrady 		0,80	
d)	lesné pozemky, na ktorých sú hospodárske lesy	 0,80	
e)	rybníky s chovom rýb a ostatné hospodársky využívané vodné plochy	0,80	
f)	zastavané plochy a nádvoria	0,80	
g)	stavebné pozemky 		0,80	
h)	ostatné plochy okrem stavebných pozemkov	0,80	
DAŇ ZO STAVIEB
Článok 5
Predmet dane
Predmetom dane zo stavieb sú stavby, ktoré majú jedno alebo viac nadzemných alebo podzemných podlaží, spojené so zemou pevným základom. Na daňovú povinnosť nemá vplyv skutočnosť, že sa stavba prestala užívať.
Článok 6
Základ dane
Základom dane zo stavieb je výmera zastavanej plochy v m2. Zastavanou plochou sa rozumie pôdorys stavby na úrovni najrozsiahlejšej nadzemnej časti stavby. Do zastavanej plochy sa nezapočítava prečnievajúca časť strešnej konštrukcie stavby. 
Článok 7
Sadzba dane
1.	Správca dane v súlade s § 12 zákona určuje ročnú sadzbu dane zo stavieb za každý aj začatý m2 zastavanej plochy nasledovne: 
Druh stavby	Ročná sadzba dane 
v eurách/m2	
a)	stavby na bývanie a drobné stavby, ktoré majú doplnkovú funkciu pre hlavnú stavbu	0,200	
b)	stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu	0,200	
c)	stavby rekreačných a záhradkárskych chát a domčekov na individuálnu rekreáciu	1,000	
d)	samostatne stojace garáže a samostatné stavby hromadných garáží a stavby určené alebo používané na tieto účely, postavené mimo bytových domov	1,000	
e)	priemyselné stavby, stavby slúžiace energetike, stavby slúžiace stavebníctvu, stavby využívané na skladovanie vlastnej produkcie vrátane stavieb na vlastnú administratívu	4,000	
f)	stavby na ostatné podnikanie a na zárobkovú činnosť, skladovanie a administratívu súvisiacu s ostatným podnikaním a so zárobkovou činnosťou	4,000	
g)	ostatné stavby neuvedené v písmenách a) až f)	4,000	
2.	Správca dane určuje pri viacpodlažných stavbách pre všetky druhy stavieb príplatok za podlažie 0,10 EUR za každé ďalšie podlažie okrem prvého nadzemného podlažia. 
DAŇ Z BYTOV
Článok 8
Predmet dane
Predmetom dane z bytov v bytovom dome, v ktorom aspoň jeden byt alebo nebytový priestor nadobudli do vlastníctva fyzické osoby alebo právnické osoby, sú byty a nebytové priestory.
Článok 9
Základ dane
Základom dane z bytov je výmera podlahovej plochy bytu alebo nebytového priestoru v m2. 
Článok 10
Sadzba dane
1.	Správca dane určuje v súlade s § 16 zákona ročnú sadzbu dane z bytov a nebytových priestorov za každý aj začatý m2  podlahovej plochy bytu a nebytového priestoru nasledovne: 

Byty a nebytové priestory	Ročná sadzba dane v eurách/ m2	
Byty	0,200	
Nebytové priestory slúžiace ako garáž	1,000	
Nebytové priestory slúžiace na iné účely	4,000	
SPOLOČNÉ USTANOVENIA PRE DAŇ Z NEHNUTEĽNOSTI
Článok 11
Oslobodenie od dane a zníženie dane
1.	Správca dane ustanovuje, že od  dane z pozemkov sú oslobodené:
a)	pozemky, na ktorých sú cintoríny, kolumbária, urnové háje a rozptylové lúky,
b)	močiare, plochy slatín a slancov, rašeliniská, remízky, háje, vetrolamy a pásma hygienickej ochrany vodných zdrojov I. a II. stupňa, 
c)	časti pozemkov, na ktorých sú zriadené meračské značky, signály a iné zariadenia bodov, geodetických základov, stožiare rozvodu elektrickej energie, stĺpy telekomunikačného vedenia a televízne prevádzače, nadzemné časti zariadení na rozvod vykurovacích plynov a pásy pozemkov v lesoch vyčlenené na rozvod elektrickej energie a vykurovacích plynov,
d)	pozemky verejne prístupných parkov, priestorov a športovísk,
e)	lesné pozemky od nasledujúceho roka po vzniku holiny do roku plánovaného začatia výchovnej ťažby (prvej prebierky),
f)	pozemky, ktorých hospodárske využívanie je obmedzené vzhľadom na rokliny, výmole, vysoké medze s kroviskami alebo kamením.
2.	Správca  dane ustanovuje, že od dane zo stavieb sú oslobodené stavby alebo byty slúžiace na rekvalifikáciu občanov so zmenenou pracovnou schopnosťou, stavby užívané na účely sociálnej pomoci a múzeá, galérie, knižnice, výstavné siene a osvetové zariadenia.
3.	Správca dane poskytuje zníženie dane zo stavieb a dane z bytov vo výške 60% z daňovej povinnosti na stavby na bývanie a byty vo vlastníctve občanov s ťažkým zdravotným postihnutím alebo držiteľov preukazu občana s ťažkým zdravotným postihnutím alebo držiteľov preukazu občana s ťažkým zdravotným postihnutím s potrebou sprievodcu, ako aj prevažne alebo úplne bezvládnych občanov, ktoré slúžia na ich trvalé bývanie. Doklady preukazujúce dôvody na zníženie dane predloží daňovník správcovi dane najneskôr do 31. januára kalendárneho roka.
4.	Oslobodenie od dane a zníženie dane daňovník uplatňuje v daňovom priznaní a v lehote podania daňového priznania v zmysle zákona.
Článok 12
Daňové priznanie
Daňovník je povinný podať správcovi dane do 31. januára príslušného zdaňovacieho obdobia   daňové priznanie k dani z nehnuteľnosti, ak sa stal k 1. januáru príslušného zdaňovacieho obdobia vlastníkom pozemku, stavby alebo bytu. 
Článok  13
Vyrubenie dane
1.	Daň z nehnuteľností vyrubuje správca dane každoročne platobným výmerom podľa stavu k 1. januáru príslušného zdaňovacieho obdobia.
2.	Správca dane ustanovuje, že daň nižšiu ako 3 eurá nebude vyrubovať ani vyberať.   
Článok 14
Platenie dane
1.	Správca dane určuje, že vyrubená daň z nehnuteľností je splatná v dvoch rovnakých splátkach, a to:
a)	prvá splátka do 31. mája bežného roka, na ktorý sa daň vyrubuje,
b)	druhá splátka do 31. augusta bežného roka, na ktorý sa daň vyrubuje.
2.	Vyrubenú daň možno zaplatiť aj naraz jednou splátkou.
Článok 15
Záverečné ustanovenia
1.	Toto všeobecne záväzné nariadenie bolo schválené Mestským zastupiteľstvom v Žiline dňa 15.12.2011 a bolo v zákonnej lehote vyvesené na úradnej tabuli mesta Žilina.
2.	Toto všeobecne záväzné nariadenie nadobúda účinnosť 1. januára 2012.
3.	Dňom účinnosti tohto všeobecne záväzného nariadenia o dani z nehnuteľností sa rušia všetky doteraz platné právne normy mesta Žilina, týkajúce sa dani z nehnuteľnosti.

Ing. Igor Choma
        primátor